ROZHODNUTIE KOMISIE
z 2. septembra 2004
o zozname podnikov v Novej Kaledónii, ktorým môžu členské štáty povoliť dovoz čerstvého mäsa do spoločenstva
(Oznámené pod číslom K(2004) 3296)
(Text s významom pre EHP)
(2004/628/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch spojených so zdravotnou a veterinárnou kontrolou pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín (1), a najmä na jej článok 4 ods. 1 a článok 18 ods. 1 písm. a) a písm. b),
keďže:
(1)
Smernica 72/462/EHS stanovuje, že podnikom v tretích krajinách je možné povoliť vývoz čerstvého mäsa do spoločenstva iba v prípade, ak spĺňajú všeobecné a špeciálne podmienky stanovené v tejto smernici.
(2)
Veterinárna situácia v Novej Kaledónii je porovnateľná so situáciou v členských štátoch, uspokojivá je predovšetkým z hľadiska prenosu ochorení prostredníctvom mäsa a kontrolných postupov pri procese výroby čerstvého mäsa.
(3)
Na účely článku 4 ods. 3 smernice 72/462/EHS zaslala Nová Kaledónia podrobnosti týkajúce sa podnikov, ktorým by mal byť povolený vývoz čerstvého mäsa do spoločenstva.
(4)
Podniky navrhnuté Novou Kaledóniou na účely získania štatútu schválených bitúnkov, chladiarní a mäsiarskych prevádzok, ktorým môže byť povolený vývoz do spoločenstva v súlade s článkom 18 smernice, spĺňajú všetky požiadavky stanovené v smernici 72/462/EHS.
(5)
Hygienické štandardy týchto podnikov sú uspokojivé, podniky preto môžu byť v súlade so smernicou 72/462/EHS zahrnuté do zoznamu navrhovaných podnikov, ktorým môže byť povolený dovoz čerstvého mäsa do spoločenstva.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Podniky v Novej Kaledónii uvedené v prílohe sú týmto schválené ako podniky, ktorým členské štáty môžu povoliť dovoz čerstvého mäsa do spoločenstva na základe podmienok stanovených v smernici 72/462/EHS vrátane písmen a) a b) článku 18 ods. 1.
Článok 2
Toto rozhodnutie sa bude uplatňovať od 6. septembra 2004.
Článok 3
Toto rozhodnutie je adresované členským štátom.
V Bruseli 2. septembra 2004